বিপ্লবের আগুনে ছাই ৬২ হাজার নথি! পোড়া সুপ্রিম কোর্টের সামনে তাঁবু খাটিয়ে কাজ শুরু নেপালে

ওয়েব ডেস্ক: নেপালে (Nepal) দুর্নীতিগ্রস্ত শাসকদের সরাতে ছাত্র-যুব প্রজন্মের ‘জেন জি’ (Gen Z) বিপ্লব যেমন প্রশংসা কুড়োচ্ছে, তেমনই আন্দোলনের নামে ব্যাপক ধ্বংসযজ্ঞের জন্য সমালোচনার মুখেও পড়ছে। বিক্ষোভকারীদের রোষে ইতিমধ্যেই ছাই হয়ে গিয়েছে সুপ্রিম কোর্ট (Supreme Court) ভবনের বিপুল সম্পদ। ক্ষয়ক্ষতি এতটাই ব্যাপক যে সোমবার সকাল থেকে আদালতের কাজ শুরু হয়েছে পোড়া ভবনের সামনে খাটানো একটি অস্থায়ী তাঁবুর নীচে। ওই তাঁবুতেই লেখা হয়েছে—Supreme Court Nepal।

প্রবীণ আইনজীবী পূর্ণমান শাক্যের তথ্য অনুযায়ী, সুপ্রিম কোর্টের প্রায় ৬২ হাজার মামলার নথি পুড়ে ছাই হয়ে গিয়েছে। বহু অমূল্য নথি আর কোনওদিনই পুনরুদ্ধার করা সম্ভব নয় বলে আশঙ্কা। এতে নেপালের বহু গুরুত্বপূর্ণ মামলার ভবিষ্যৎ অনিশ্চয়তায়।

আরও পড়ুন: নেপালে যারা ধ্বংসযজ্ঞ চালিয়েছে তাদের বিচার হবে: সুশীলা কারকি

আন্দোলনের জেরে সংসদ ভবন, সুপ্রিম কোর্ট ছাড়াও একাধিক পৌরভবন, পঞ্চায়েত ভবন ও নেতামন্ত্রীদের বাড়িঘর ভস্মীভূত হয়েছে। ক্ষয়ক্ষতির অঙ্ক কয়েক হাজার কোটি টাকা ছাড়িয়েছে। ইতিমধ্যেই দেশের জিডিপি নেমে এসেছে এক শতাংশে।

প্রধান বিচারপতি প্রকাশমান সিংহ রাউত আদালতে হামলার নিন্দা জানিয়ে আশ্বস্ত করেছেন—“যে কোনও পরিস্থিতিতেই আদালতের কাজ বন্ধ হবে না, ন্যায়বিচারের পথ অব্যাহত থাকবে।”

এদিকে নতুন প্রধানমন্ত্রী হিসেবে দায়িত্ব নেওয়া ৭৩ বছরের সুশীলা কারকি জানিয়েছেন, তিনি ক্ষমতার ভোগে নয়, সঙ্কট মোকাবিলায় এসেছেন। একইসঙ্গে বিক্ষোভে মৃতদের পরিবারপিছু ১০ লক্ষ নেপালি মুদ্রা আর্থিক সাহায্য দেওয়ার ঘোষণা করেছেন তিনি।