বিক্ষোভে উত্তাল নেপাল! আহত ৬

ওয়েব ডেস্ক : ফের জেন জি (Gen Z) বিক্ষোভে উত্তাল নেপাল (Nepal)। সেপ্টেম্বরের পর নভেম্বরেও বিক্ষোভ ছড়াল সে দেশে। মূলত বরা জেলাতে এই ঘটনা ঘটে। এই বিক্ষোভে কারণে বৃহস্পতিবার কারফিউ জারি করা হয়। ঘটনায় বেশ কয়েকজন আহত হন বলে জানা গিয়েছে।

সূত্রের খবর, বুধবার দলীয় কর্মসূচিতে যোগ দিতে সিমারায় গিয়েছিলেন ওলির দলের দুই নেতা মহেশ বসনেট ও শংকর পোখরেল। কিন্তু তারা বিমানবন্দরে নামতেই দুই নেতাকে ঘিরে বিক্ষোভ দেখাতে থাকেন ছাত্র ও যুবরা। এর পরেই তরুণ ছাত্র-যুবদের সঙ্গে সংঘর্ষে জড়িয়ে পড়ে সিপিএন-ইউএমএল সমর্থকরা। এই সংঘর্ষে জেন জির ৬ জন সমর্থক আহত হন বলে খবর। সেই কারণে বিমান পরিষেবাও ব্যহত হয়।

আরও খবর : ভারতকে এসইউ-৫৭ বিমান দেওয়ার প্রস্তাব রাশিয়ার!

স্থানীয়রা অভিযোগ করেছে, এই ঘটনায় সিপিএন-ইউএমএল-এর বহু সমর্থক জড়িত থাকলেও পুলিশ মাত্র দু’জনকে গ্রেফতার করেছে। তা নিয়ে পুলিশের বিরুদ্ধে ক্ষোভ প্রকাশ করা হয়েছে জেন জি-দের তরফে। তারই প্রতিবাদে বৃহস্পতিবার সিমারায় জমায়েত হয়ে বিক্ষোভ দেখান ছাত্র-যুবরা। সেই বিক্ষোভ সরাতে পুলিশের বিরুদ্ধে কাঁদানে গ্যাস ব্যবহার করার অভিযোগ উঠেছে। আর পরিস্থিতি উত্তপ্ত হয়ে উঠতেই দুপুর ১টা থেকে রাত ৮টা পর্যন্ত বিমানবন্দর সহ গোটা শহরে জারি ছিল কারফিউ। তবে বর্তমানে পরিস্থিতি নিয়ন্ত্রণে রয়েছে বলে জানানো হয়েছে প্রশাসনের তরফে।

উল্লেখ্য, গত সেপ্টেম্বরে জেন জি বিক্ষোভে উত্তাল হয়েছিল নেপাল (Nepal)। তৎকালীন কেপি শর্মা ওলির সরকার সোশাল মিডিয়ার উপর নিষেধাজ্ঞা জারি করেছিল। তার প্রতিবাদে শুরু হওয়া এই আন্দোলন পরে সরকারের দুর্নীতির বিরুদ্ধে ক্ষোভের রুপ নিয়েছিল। সেই বিক্ষোভে প্রাণ হারিয়েছিলেন অনেকে। সেই আন্দোলনের চাপে প্রধানমন্ত্রীর পদ থেকে পদত্যাগ করতে হয়েছিল কেপি শর্মা ওলি-কেও।