ফের জেন জি-দের বিক্ষোভ নেপালে! জারি কারফিউ

ওয়েব ডেস্ক : ফের জেন জি-দের বিক্ষোভে (Gen Z Protest) উত্তাল নেপাল (Nepal)। এবার সদ্য ক্ষমতাচ্যুত প্রাক্তন শাসক দলের কর্মীদের সঙ্গে সংঘর্ষে জড়াল তরুণ জেন জি-রা। পরিস্থিতি এমন পর্যায়ে পৌঁছে যায় যে সেখানে কারফিউ জারি করা হয়। সেপ্টেম্বরে রক্তক্ষয়ী গণ-অভ্যুত্থানে প্রাক্তন প্রধানমন্ত্রী কেপি শর্মা ওলির (KP Sharma Oli) সরকার ক্ষমতাচ্যুত হওয়ার পর এই প্রথম বড় ধরনের রাজনৈতিক সংঘর্ষের ঘটনা ঘটল নেপালে।

জানা গিয়েছে, নেপালের (Nepal) বারা জেলার সিমারা এলাকায় জেন জি সদস্য ও কেপি শর্মা ওলির নেতৃত্বাধীন কমিউনিস্ট পার্টি অফ নেপাল–ইউনিফাইড মার্কসবাদী লেনিনবাদী সমর্থকদের মধ্যে এক মিছিলকে ঘিরে সংঘর্ষ শুরু হয়। পরিস্থিতি নিয়ন্ত্রণে আনতে দ্রুত কারফিউ জারি করা হয় সরকারের তরফে। বৃহস্পতিবার রাত ৮টা পর্যন্ত এই কারফিউ জারি করা হয়েছে। তবে এ নিয়ে নেপাল পুলিশের মুখপাত্র আবি নারায়ন কাফ্লে সংবাদসংস্থা এএফপিকে জানিয়েছেন, ‘পরিস্থিতি স্বাভাবিক রয়েছে, এই ঘটনায় কেউ গুরুতর আহত হননি।’

আরও খবর : নিউ ইয়র্কের নবনির্বাচিত মেয়রের সঙ্গে সাক্ষাৎ করতে চলেছেন ট্রাম্প!

নেপালের অন্তর্বর্তীকালীন প্রধানমন্ত্রী সুশীলা কার্কি (Sushila Karki) সকল পক্ষকে শান্ত থাকার আবেদন জানিয়েছেন। পাশাপাশি আগামী বছরের নির্বাচনের আগে সকলকে গণতান্ত্রিক প্রক্রিয়ার উপর আস্থা রাখতে আহ্বান জানিয়েছেন। বুধবার রাতে জারি করা এক বিবৃতিতে কার্কি বলেন, “শান্তি ও শৃঙ্খলা বজায় রাখতে আমি প্রশাসন এবং নিরাপত্তা সংস্থাগুলিকে সর্বোচ্চ সংযম ও প্রস্তুতি নিয়ে কাজ করার নির্দেশ দিয়েছি।” এই ঘটনার পর বুধবার ১১০টির বেশি দলের সঙ্গে বৈঠক করেছেন কার্কি। তিনি সেখানে বলেছেন “আমরা চাই এই দেশটি একটি নতুন প্রজন্মের হাতে থাকুক এবং দূরদৃষ্টিসম্পন্ন মানুষেরা এটি পরিচালনা করুক।”

উল্লেখ্য, গত সেপ্টেম্বরে জেন জি বিক্ষোভে উত্তাল হয়েছিল নেপাল (Nepal)। তৎকালীন কেপি শর্মা ওলির সরকার সোশাল মিডিয়ার উপর নিষেধাজ্ঞা জারি করেছিল। তার প্রতিবাদে শুরু হওয়া এই আন্দোলন পরে সরকারের দুর্নীতির বিরুদ্ধে ক্ষোভের রুপ নিয়েছিল। সেই বিক্ষোভে প্রাণ হারিয়েছিলেন অনেকে। সেই আন্দোলনের চাপে প্রধানমন্ত্রীর পদ থেকে পদত্যাগ করতে হয়েছিল কেপি শর্মা ওলি-কেও।