নেপালের অন্তর্বর্তী প্রধানমন্ত্রীকে অভিনন্দন জানালেন মমতা বন্দ্যোপাধ্যায়

কলকাতা: নেপালের (Nepal) অন্তর্বর্তীকালীন সরকারের প্রধানমন্ত্রী পদে সুশীলা কার্কি দায়িত্ব নেওয়ার পর তাঁকে অভিনন্দন জানালেন পশ্চিমবঙ্গের মুখ্যমন্ত্রী মমতা বন্দ্যোপাধ্যায় (Mamata Banerjee)। শনিবার টুইটারে একটি বার্তা দিয়ে মুখ্যমন্ত্রী লিখেছেন, “নেপালের অন্তর্বর্তী প্রধানমন্ত্রী সুশীলা কার্কিকে আন্তরিক অভিনন্দন জানাই। ভারত ও নেপালের মানুষের মধ্যে বন্ধুত্ব আরও দৃঢ় হোক, এটাই আমার কামনা।”

প্রতিবেশী রাষ্ট্র নেপাল গত কয়েক মাস ধরেই রাজনৈতিক অস্থিরতার মধ্যে রয়েছে। প্রবল ছাত্র-যুব আন্দোলনের জেরে সেখানকার প্রাক্তন প্রধানমন্ত্রী কেপি শর্মা ওলি ইস্তফা দেন। এই পরিস্থিতিতে স্থিতিশীলতা ফেরাতে অন্তর্বর্তী সরকার গঠিত হয়েছে এবং তার নেতৃত্বে রয়েছেন সুশীলা কার্কি।

আরও পড়ুন: দক্ষিণেশ্বরের ঘটনায় গ্রেফতার মূল অভিযুক্ত

সুশীলা কার্কি নেপালের প্রথম মহিলা অন্তর্বর্তী প্রধানমন্ত্রী। তাই তাঁর শপথ নেওয়া শুধু রাজনৈতিক নয়, সামাজিক দিক থেকেও ঐতিহাসিক মুহূর্ত হিসেবে দেখা হচ্ছে। মমতার শুভেচ্ছা বার্তা দুই দেশের সম্পর্কের উষ্ণতাকে আরও জোরদার করবে বলেই কূটনৈতিক মহলের মত।

বাংলার মুখ্যমন্ত্রী এর আগেও প্রতিবেশী দেশগুলির নেতৃত্বকে শুভেচ্ছা ও অভিনন্দন জানিয়েছেন। এবার নেপালের রাজনৈতিক অস্থিরতার মধ্যেও তাঁর বার্তা দুই দেশের সাংস্কৃতিক ও ঐতিহাসিক বন্ধনের প্রতিফলন বলেই মনে করছেন বিশেষজ্ঞরা।